नेपाली क्रिकेटका ‘काली’
साथीबीच ‘काली’ र ‘डीपी’ उपनामले परिचित नेपाली क्रिकेट टोलीका उपकप्तान हुन् दीपेन्द्रसिंह ऐरी । अघिल्लो दिन मात्र उनले नियमीत उपकप्तानको जिम्मेवारी पाएका हुन् । कप्तान पारस खड्काको राजीनामा आएपछि तीन सातापछि उपकप्तान ज्ञानेन्द्र मल्ललाई कप्तान र दीपेन्द्रलाई उपकप्तानको जिम्मेवारी तोकिएको हो ।
(रूपन्देही) — साथीबीच ‘काली’ र ‘डीपी’ उपनामले परिचित नेपाली क्रिकेट टोलीका उपकप्तान हुन् दीपेन्द्रसिंह ऐरी । अघिल्लो दिन मात्र उनले नियमीत उपकप्तानको जिम्मेवारी पाएका हुन् । कप्तान पारस खड्काको राजीनामा आएपछि तीन सातापछि उपकप्तान ज्ञानेन्द्र मल्ललाई कप्तान र दीपेन्द्रलाई उपकप्तानको जिम्मेवारी तोकिएको हो ।हालै सिंगापुरको त्रिकोणात्मक ट्वान्टी–२० शृंखला, पाँच राष्ट्रसम्मिलित ओमानको ट्वान्टी–२० शृंखलामा ज्ञानेन्द्रको अनुपस्थितिमा दीपेन्द्रलाई उपकप्तान बनाइएको थियो । अहिले उनले उपकप्तानको पूर्ण जिम्मेवारी पाएका हुन् । महेन्द्रनगरमा जन्मेका उनी दाइहरूको खेलबाट क्रिकेटतर्फ आकर्षित भए । कक्षा ७ मा पढ्दा विद्यालयस्तरीय प्याब्सन कप खेले । १५ रन बनाएर आउट भएका उनलाई त्यही बेलादेखि खेल्न सक्छु भन्ने साहस बढ्यो । सिक्दै खेल्दै गर्दा कक्षा ८ मा छँदा उनले पुन: प्याब्सन कप खेले । त्यतिबेला १ सय २ रन जोड्दै म्यान अफ द सिरिजको उपाधि जिते । सानै थिए, क्रिकेट त्यति बुझेका थिएनन् तर राम्रो खेल्न सक्छु भन्नेमा उनी विश्वस्त थिए । त्यसपछि क्रिकेटप्रति बढेको दीपेन्द्रको रफ्तार अहिलेसम्म घटेको छैन । ‘मैदान पस्नुअघि खेलमा जित दिलाउन मेरो योगदान के हुन्छ भन्ने सोच बनाएर पस्छु,’ हालै तिलोत्तमा प्रिमियर लिगमा रूपन्देही पल्टनबाट खेलेका उनले सुनाए ।आर्मी बन्ने रुचि हुँदाहुँदै क्रिकेटमा अघि बढेका उनले कक्षा १० पछि अध्ययनलाई विश्राम दिए । ११ कक्षामा पढ्दै गर्दा एनपीएलमा खेल्न पाएका उनले परीक्षा र खेल एकैपल्ट पर्दा उनले खेल नै रोजे । पढाइलाई निरन्तरता दिन नसके पनि जुन काममा छन्, त्यसमा दत्तचित्त भएर लागेका छन् । सन् २०१४ मा यू–१९ राष्ट्रिय टोलीमा खेलेका दीपेन्द्रले २०१७ बाट राष्ट्रिय टिमबाट खेल्न थाले । उनी भारतीय खेलाडी महेन्द्रसिंह धोनी र नेपालका शरद भेषावकरबाट प्रभावित छन् । आमाबुवाको चाहना उनलाई खेलाडी बनाउने थिएन । तर, सबैले राम्रो गरेको छ भनेर स्याबासी दिँदा बावुआमा खुसी हुने गरेको उनले सुनाए । गाउँघरमा उनी जाँदा गाउँकै सान भनेर सबैले हौसला दिन्छन् । त्यही हौसलाले मैदान पस्दा झक्झकाउने गरेको उनको अनुभव छ । सबैबीच फरासिला, हँसिला दीपेन्द्र सानैदेखि अब्बल साबित हुँदै क्रिकेटमा अघि बढेका हुन् ।खेल खेल्ने बेलामा मात्र नभई अन्य बेला पनि आफूले क्रिकेटबारे नै सोच्ने उनले सुनाए । फुर्सदमा साथीभाइसँग कीर्तिपुरस्थित त्रिवि मैदानमा अभ्यास गर्छन् । बेला र समय छँदै केही गर्नुपर्छ भन्ने उनको सोच छ । एकपल्ट हारे पनि अर्को खेलको तयारी गर भन्ने निवर्तमान कप्तान पारसको भनाइ सम्झँदै सिकाइ र म्याच दुवैमा देश, परिवार र टिमको जितका लागि खेल्ने गरेको उनले बताए । उनी खेल करिअरलाई छोटो देख्छन् । ‘एउटा खेलाडी इन्ज्युरी नहुन्जेल उसले आफूलाई खेलप्रति समर्पित गर्ने हो,’ उनले भने, ‘शारीरिक समस्या हुन सक्ने भएकाले कुनै पनि समय खेलैबाट टाढा हुनुपर्ने स्थिति आउँछ ।’ तर अभिभावकले ज्यान जोगाएर खेल्नू भन्ने गरेको कुरा उनी मनन गरिरहन्छ । खेलमा भविष्य छ, यसो गर्छु, उसो गर्छु भनेर लाग्दा पनि कहिलेकाहीं त्यो पूरा हुन नसक्ने दीपेन्द्रको धारणा छ । राष्ट्रिय तथा अन्तर्राष्ट्रियसहित ईपीएल, पीपीएल, डीपीएलजस्ता फ्रेन्चाइज लिगमा उनले चम्किलो प्रदर्शन गर्दै आएका छन् । पीपीएलमा २ ओभरमा २६ रन आवश्यक हुँदा आफूले २४ रनको योगदान गरेर खेल जिताएको त्यो क्षण दीपेन्द्रका लागि अविस्मरणीय रहेको छ । उनी दायाँहाते ब्याट्सम्यान तथा बलर हुन् ।दीपेन्द्रको इच्छा आईपीएल खेल्ने छ । छिट्टै त्यसका लागि योग्य बन्ने प्रयासमा रहने उनले सुनाए । खेल खेल्ने क्रममा पिठ्युँको समस्या भोगेका उनको बलले लागेर टीपीएलमा बूढीऔंलाको चोट बोकेका थिए । ‘खेलमा जोखिम त हुन्छ नै,’ उनले भने, ‘तर सकुन्जेल खेलिरहन्छु ।’